
D’ IARRTAS OBRACH IÙL TRUSAIDH DO THAGRAICHEAN OBRACH
www.myjobscotland.gov.uk

Tha d’ iarrtas obrach a’ dèanamh suas pàirt riatanach de ar pròiseas trusaidh. Tha e a’ toirt cothrom air innse dhuinn mu dheidhinn do sgilean buntainneach agus gluasadach, eòlas, feartan, is teisteanasan agus a’ dearbhadh am bi thu air do thaghadh gu ìre agallaimh. 
Bu chòir don fhiosrachadh agus an stiùireadh a leanas do chuideachadh a’ lìonadh a-steach an fhoirm iarrtais ann an dòigh cho èifeachdach ’s a ghabhas airson nan dreuchdan dha bheil thu a’ tagradh, agus taisbeanadh carson a tha thu fìor fhreagarrach do Chomhairle Earra-Ghàidheal is Bhòid, a’ gluasad air adhart le misneachd.  

Tha gach dreuchd a bhios sinn a’ sanasachadh a’ gabhail a-steach tuairisgeul obrach, a’ mìneachadh uallachaidhean is dleastanasan na dreuchd, agus sònrachadh pearsanta, a’ toirt iomradh air na sgilean is feartan riatanach is ion-mhiannaichte a thathar a’ sireadh bho thagraichean gus dèanamh cinnteach gu bheil iad freagarrach airson na dreuchd. 

Tha sinn a’ moladh dhut na pàipearan buntainneach uile a leughadh mus dèan thu tagradh chun na Comhairle, a’ gabhail a-steach làraichean-lìn no sgrìobhainnean sam bith air a bheil iomradh san t-sanas trusaidh, a thuilleadh air fiosrachadh pearsanta a thional (eòlas obrach, teisteanasan, agus mion-fhiosrachadh teistiche) gus an urrainn dhut an fhoirm iarrtais a lìonadh gu h-iomlan.

Tha e comasach don Chomhairle an fhoirm iarrtais a thoirt seachad ann an diofar chruthan. Faodaidh tu foirm ruigsinneach iarraidh air a’ Mhanaidsear Trusaidh a’ cleachdadh an fhiosrachaidh fhreagarrach anns an t-sanas. 

Ann a bhith a’ lìonadh d’ fhoirm iarrtais, tha sinn a’ moladh na leanas: 
· Beachdaich air an adhbhar a tha thu a’ tagradh airson na h-obrach. An ann airson àrdachadh no atharrachadh dreuchd? An leudaich e do sgilean / an toir e dhut barrachd eòlais obrach? Dè tha gad spreagadh agus gad bhrosnachadh mun dreuchd?
· Ma tha thu a’ tilleadh a dh’obair an dèidh ùine air falbh, beachdaich air na sgilean agus air an eòlas as urrainn dhut a mhaidseadh ris an obair. 
· Cuir fios chun a’ Mhnaidseir Thrusaidh ma tha barrachd fiosrachaidh a dhìth co-cheangailte ri dleastanasan, riatanasan agus trusadh na dreuchd. Faodaidh tu cuideachd fios a chur chun a’ Mhanaidseir Thrusaidh ma tha ùidh agad ann an dreuchd Comhairle agus nach eil thu a’ coileanadh nan slatan-tomhais riatanach i.e. teisteanasan / eòlas obrach, oir is urrainn dhaibh do stiùireadh mun dòigh as fheàrr air tagradh airson dhreuchdan san àm ri teachd.
· Dèan cinnteach gu bheil na cinn-latha cosnaidh ceart agus ann an dòigh leantainneach, a’ tòiseachadh leis an dreuchd mu dheireadh / làithreach agad. 
· Cuimsich air an earrainn “Aithris Taic” den tagradh agad. Seo far am faod thu geàrr-iomradh goirid a dhèanamh air mar a tha do sgilean agus do theisteanasan a’ coileanadh nan slatan-tomhais riatanach agus an t-sònrachaidh phearsanta, agus tog air an adhbhar gu bheil thu nad thagraiche foirfe airson na dreuchd.
· Bu chòir don aithris taic agad a bhith a’ seasamh a-mach le bhith a’ toirt eisimpleirean de choileanaidhean / soirbheachaidhean buntainneach san àm a dh’fhalbh, gus cothrom a thoirt don Mhanaidsear Trusaidh fhaicinn agus diofarachadh a dhèanamh air na feartan a tha iad a’ sireadh.
· Luchdaich sìos agus sàbhail an tuairisgeul obrach, an sònrachadh pearsanta agus pàipearan sam bith a bharrachd bhon t-sanas obrach airson iomradh san àm ri teachd. 
· Cuir a-steach d’ iarrtas obrach air-loidhne gu myjobscotland ron cheann-latha chomharraichte. 
· Ma tha thu a’ tagradh airson barrachd na aon dreuchd, bu chòir dhut foirmean iarrtais fa leth a chur a -steach do gach dreuchd a tha sanasaichte. 

EACHRAIDH OBRACH

· Dèan liosta de gach obair pàirt-ùine, làn-ùine, sealadach agus saor-thoileach ann an dòigh leantainneach. Thoir seachad mion-fhiosrachadh mu bheàrnan cosnaidh sam bith agus tog air mar a bha an t-àm seo air ùisneachadh i.e. leasachadh sgilean.
· Bu chòir dhut mion-fhiosrachadh a sholarachadh mu dhleastanas gach dreuchd gus am bi tuigse mhath aig a’ Mhanidsear Trusaidh air dè bha a dhìth.  
· Tha a’ Chomhairle a’ brosnachadh thagraidhean bho dhaoine le teisteanasan, sgilean agus eòlas gluasadach. Le bhith a’ mion-sgrùdadh do dhreuchdan làithreach agus san àm a dh’fhalbh, dh’fhaodadh gum foillsich thu sgilean falaichte ris an robh thu a’ gabhail gu nàdarrach. Tha seo a’ gabhail a-steach ghnìomhachdan coimhearsnachd, saor-thoileach agus cur-seachadan. 

CLEACHDAIDHEAN OBRACH SÙBAILTE 
· Tha a’ Chomhairle ag aithneachadh cho buannachdail ’s a tha cothromachadh air obair-beatha dheimhinneach do shunnd agus tarbhachd ar cosnaichean. Cleachdaidh sinn modh-obrach sùbailte sa chiad àite an lùib iarrtasan bho ar cosnaichean airson na dòigh sa bheil iad ag obair atharrachadh. Ged a dh’fheumas sinn a leithid sin de dh’iarrtasan a chothromachadh leis an fheum air dèanamh cinnteach nach eil càileachd nan seirbheisean cudromach a tha sinn a’ lìbhrigeadh air ìsleachadh, nì sinn cinnteach gu bheilear a’ beachdachadh gu cùramach air gach iarrtas, le amas air buil dhearbhach fhaotainn far an gabh sin a dhèanamh. 
· Mura tèid a chaochladh aithris anns na sanasan dreuchd, thèid gach dreuchd Comhairle a bheachdachadh a thaobh obair pàirt-ùine / pàtranan obrach eile. 

CO-IONANNACHD IS IOMADACHD – AR GEALLTANAS 
Tha sinn nar fastaiche Misneachd Ciorramachd agus a’ brosnachadh iarrtasan bho dhaoine bho gach dualchas, agus ag amas air sgioba-obrach a stèidheachadh a bhios a’ riochdachadh a’ chomainn shòisealta fharsaing a tha sinn a’ frithealadh. Tha sinn a’ dèanamh uaill à bhith nar fastaiche roghainneil. Tha sinn a’ cur taic ri iomadachd, in-ghabhail agus sunnd agus ag amas air àite-obrach a chruthachadh far a bheil gach neach a’ faireachdainn luachaichte agus le faireachdainn de bhuntainneas. Gus tuilleadh fhaighinn a-mach mu ar dealas a thaobh seo, tadhailibh air Poileasaidh Co-ionannachd is Iomadachd. 
Ma bhios tu soirbheachail, bidh foirm chothroman co-ionann an lùib nam pàipearan tòiseachaidh. Tha an fhoirm seo saor-thoileach, ach tha am fiosrachadh a tha air iarraidh glè fheumail oir tha e gar cuideachadh le cnapan-starra a thuigsinn, a chomharrachadh agus a thoirt air falbh, gus dèanamh cinnteach gu bheil ar seirbheis a’ coileanadh feumalachdan an luchd-obrach uile agus a’ meudachadh an comais. Tha an dàta a’ ceadachadh don Chomhairle èifeachdas ar poileasaidh airson cothroman co-ionann ann an cosnadh, a sgrùdadh. 

IOMRAIDHEAN 
· Togaidh am Manaidsear Trusaidh iomraidhean air an tagraiche shoirbheachail. Mar sin, bu chòir don mhion-fhiosrachadh a bheir thu seachad, a bhith ceart (àireamh(an) fiosrachaidh agus seòladh puist-d).  Bu chòir dhut dèanamh cinnteach gu bheil na teistichean agad deònach air iomradh a thoirt seachad mus cuir thu an ainmean san tagradh agad. Bu chòir do dh’aon iomradh a bhith bhon fhastaiche mu dheireadh no làithreach agad. Bu chòir gur e seo do shreath-stiùiriche as urrainnn beachd a thoirt seachad air do chomas coileanaidh agus làthaireachd roimhe seo. 
· Ma tha thu nad thagraiche bhon taobh a-muigh, bu chòir do dhàrna teistiche a bhith ainmichte. Faodaidh an teistiche a bhith mar am fastaiche mu dheireadh agad, cuideigin eile taobh a-staigh do chosnadh làithreach as urrainn beachd a thoirt air do fhreagarrachd don dreuchd, no iomradh caractair bho neach cunntachail as urrainn do chàileachdan san fharsaingeachd a dhearbhadh (chan e ball den teaghlach no com-pàirtiche).   
· Mas e seo a’ chiad obair agad, feumaidh tu dà iomradh caractair a sholarachadh. Feumaidh seo a bhith bho dhaoine fa leth as urrainn do chomasan fhìreanchadh (chan e ball den teaghlach no com-pàirtiche). Ma dh’fhàg thu an sgoil no foghlam adhartach o chionn ghoirid, faodaidh sinn gabhail ri iomradh bho phroifeiseantach teisteanaichte. 
· Faodaidh tu iarraidh nach cuirear fios gu na teistichean agad mus fhaigh thu tairgse obrach.



MUS CUIR THU A-STEACH D’ IARRTAS 

· Dèan dearbh-leughadh air an t-susbaint gus mearachdan litreachaidh is gràmair a sgrùdadh, mus cuir thu a-steach d’ iarrtas. 
· Cùm lethbhreac ded fhreagairtean gus an urrainn dhut a chleachdadh airson fiosrachadh ma gheibh thu cuireadh gu agallamh.

GEÀRR-LIOSTADH
· Nì am Pannal Tusaidh ath-sgrùdadh air na foirmean iarrtais agus cuiridh iad crioch air a’ phròiseas geàrr-liostaidh ann an co-rèir ris an tuairisgeul obrach agus nan slatan-tomhais a thaobh sònrachadh pearsa. Nì iad measadh air an iarrtas air fad, a’ gabhail a-steach teisteanasan riatanach sam bith agus d’ aithris taic, gus do fhreagarrachd don dreuchd obrach a mheasadh. 
· Mar Fhastaiche Misneachd Ciorramachd, tha a’ Chomhairle a’ barantachadh agallamh do thagraiche sam bith a tha air sealltainn san fhoirm iarrtais gu bheil ciorram orra, agus a tha a’ coileanadh shlatan-tomhais riatanach na dreuchd. 
· Ma tha thu air a’ gheàrr-liosta, gheibh thu cuireadh gu agallamh, a tha air a chur a-mach gu h-eileagtronaigeach gu an t-seòladh puist-d a tha air a nochdadh san fhoirm iarrtais. Anns a’ phost-d seo, bidh stiùireadh air cosgaisean, airidheachd obrach san RA, agus ullachadh airson agallamh. Bidh an cuireadh a’ mìneachadh cuideachd mar a dh’fhaodar àm agallaimh a thaghadh gu h-eileagtronaigeach agus atharrachaidhean reusanta sam bith iarraidh, a’ gabhail a-steach uidheam sònraichte no taic a  bharrachd. 
· Mura h-eil thu air a’ gheàrr-liosta, gheibh thu fios air post-d nach eil thu air a bhith soirbheachail.  
· Bidh ùr-fhiosrachadh mu inbhe an tagraidh a’ nochdadh air-loidhne tron phròiseas ann an cunntas MyJobScotland 

AGALLAMH
Ma bhios do thagradh air a gheàrr-liostadh airson agallamh, tha e cudromach gun ruith am pròiseas cho furasta agus cho cothromach ’s a ghabhas. Thèid do chuireadh gu agallamh a chur a-mach air post-d còmhla ri duilleag ‘Stiùireadh mu Agallamhan’ a tha a’ mìneachadh mhodhan measaidh na Comhairle agus molaidhean air dòighean ullachaidh don agallamh.  
SGRÙDAIDHEAN RO-FHASTADH 
Ma bhios tu soirbheachail aig agallamh agus an dreuchd air a tabhann dhut air chumha, tha diofar sgrùdaidhean ro-fhastaidh a dh’fheumar a chrìochnachadh mus tòisich thu san obair. Tha iad sin a’ gabhail a-steach Còir air Obair san RA agus ceisteachan meidigeach na Comhairle. Aig an ìre seo, thèid fios a chur gu na teistichean agad mura h-eil thu mar-thà ann an cosnadh aig a’ Chomhairle. Ma tha sgrùdadh PVG a dhìth airson na dreuchd, cuiridh am Manaidsear Trusaidh foirm thugad dìreach air post-d. 
AIS-FHIOSRACHADH MUN IÙL SEO
Tha a’ chomhairle dealasach a thaobh leasachadh leantainneach air a’ phròiseas trusaidh agus a’ brosnachadh ais-fhiosrachadh bho thagraichean mu na goireasan a tha ri làimh. Ma tha ceistean no beachdan sam bith agad a thaobh susbaint an iùil seo, cuir iad ann am post-d gu an sgioba Trusaidh aig training.centre@argyll-bute.gov.uk. 	Comment by Grubb, Katy: This would just be the training centre email @Conway, Felicity 

